U-I-165/98
Natisni
Opravilna št.:
U-I-165/98
Datum odločitve:
14. 5. 1998
Objavljeno:
OdlUS VII, 88
ECLI:
ECLI:SI:USRS:1998:U.I.165.98
Akt:
Zakon o upravnem sporu (Uradni list RS, št. 50/97) (ZUS), 42. in 43. čl.
Izrek:
Pobuda za začetek postopka za oceno ustavnosti 42. in 43. člena Zakona o upravnem sporu se zavrže.
Evidenčni stavek:
Ker pobudnik ni utemeljil okoliščin, na podlagi katerih bi bilo mogoče sklepati, da bodo v upravnem sporu, ki ga je sprožil, uporabljene določbe Zakona o upravnem sporu o vzorčnem postopku, ni izkazal pravnega interesa za njihovo izpodbijanje.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Dolhar, Kranj
Datum vloge:
21. 4. 1998
Vrsta odločitve:
sklep
Vrsta rešitve:
zavrženje
Dokument:
US18918
Dokument v PDF obliki:
U-I-165-98.pdf
115 KB
Prenesite datoteko
U-I-165/98-3
14.5.1998
S K L E P
Ustavno sodišče je v postopku za preizkus pobude Jožeta Dolharja iz Predoselj na seji dne 14. maja 1998
s k l e n i l o:
Pobuda Jožeta Dolharja za začetek postopka za oceno ustavnosti 42. in 43. člena Zakona o upravnem sporu (Uradni list RS, št. 50/97) se zavrže.
O b r a z l o ž i t e v
1. Ustavno sodišče je s sklepom št. U-I-33/98 z dne 2.4.1998 zavrglo pobudo Jožeta Dolharja za začetek postopka za oceno ustavnosti 42. in 43. člena Zakona o upravnem sporu (v nadaljevanju: ZUS), ker pobudnik v pobudi ni izkazal pravnega interesa za izpodbijanje navedenih določb. Pobudnik je dne 20.4.1998 vložil pobudo, s katero izpodbija isti zakonski določbi in v kateri utemeljuje svoj pravni interes s tem, da ima pri Upravnem sodišču vloženo tožbo zoper Ministrstvo za okolje in prostor zaradi molka organa druge stopnje in vložen predlog za izdajo začasne odredbe.
2. Tudi z navedeno utemeljitvijo pobudnik ni izkazal pravnega interesa za izpodbijanje določb ZUS, ki urejajo vzorčni postopek. Določba prvega odstavka 42. člena ZUS pooblašča pristojno sodišče v upravnem sporu, da v primeru, ko so pri sodišču vložene tožbe zoper več kot dvajset upravnih aktov, pri katerih se pravice ali obveznosti opirajo na enako ali podobno pravno podlago, po prejemu odgovorov na tožbe na podlagi ene tožbe izvede vzorčni postopek, ostale postopke pa prekine. Po določbi drugega odstavka tega člena mora sodišče pred izdajo sklepa o prekinitvi postopka omogočiti tožniku, da se izjavi o navedbah v odgovoru na tožbo in o prekinitvi postopka zaradi izvedbe vzorčnega postopka.
3. Iz pobudnikovih navedb glede postopkov, ki jih je sprožil pred Upravnim sodiščem, ni razvidno, v čem naj bi prav določbe 42. in 43. člena ZUS, ki urejajo vzorčni postopek, posegale v njegov pravni položaj. Pravni interes je po določbi drugega odstavka 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) podan le tedaj, kadar izpodbijane določbe neposredno posegajo v pobudnikove pravice oziroma njegov pravni položaj. Tak poseg bi bil izkazan le tedaj, kadar bi ugoditev pobudi spremenila pobudnikov pravni položaj. Iz pobudnikovih navedb niso razvidne okoliščine, na podlagi katerih bi sploh prišlo do uporabe določb 42. in 43. člena ZUS v upravnem sporu, ki ga je sprožil. Zato tudi v tej pobudi ni izkazal pravnega interesa za začetek postopka za oceno ustavnosti izpodbijanih določb in je Ustavno sodišče pobudo zavrglo.
4. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Peter Jambrek, dr. Tone Jerovšek. mag. Matevž Krivic, Franc Testen, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
dr. Lovro Šturm